Betsy Ross
Mitte segi ajada Betty Rossiga. Elizabeth Griscom Ross (sünninimega Griscom; tuntud ka teise ja kolmanda abielu perenimede kaudu Ashburn ja Claypoole; 1. jaanuar 1752 – 30. jaanuar 1836) oli Ameerika Ühendriikide polsterdaja, kelle sugulased väitsid 1870. aastal, et tema valmistas teise ametliku Ameerika Ühendriikide lipu (nn Betsy Rossi lipp). Ajaloolased peavad seda lugu müüdiks, kuid Rossi järeltulijate väitel külastas Ameerika Ühendriikide kontinentaalarmee juht kindral George Washington koos kahe kongressikomitee liikmega (Robert Morris ja George Ross) teda 1776. aastal. Betsy Ross veenis väidetavalt Washingtoni muutma lipu kujundust nii, et tähed ei oleks mitte kuus-, vaid viisnurksed, kuna nii on neid lihtsam ja kiirem lõigata. Selle juhtumi kohta puuduvad tõendid ning esimest korda hakkas see levima alles 1870. aastatel ehk sajand hiljem Betsy Rossi lapselapse kaudu. Betsy Ross siiski tegeles lipuvalmistamisega. Ross õmbles Ameerika revolutsiooni ajal lippe Pennsylvania mereväele. Pärast revolutsiooni valmistas ta aastal 1811 üle 50 lipu Schuylkilli jõel tegutsevatele vägedele.